Samobor, 20. veljače 2020.

Priopćenje za medije

**Nakon božićnica, osigurane i uskrsnice!**

**Nakon što je gotovo 1.300 umirovljenika preuzelo svoje božićnice, Grad Samobor obradovat će ih i uskrsnicama povodom nadolazećeg blagdana.**

**Za isplatu uskrsnica osigurano je 500.000,00 kuna u gradskom proračunu.**

Grad Samobor osigurava isplatu uskrnica i za osobe s invaliditetom i za nezaposlene hrvatske branitelje iz Domovinskog rata.

To je još jedna u nizu socijalnih mjera kojima se nastoji osigurati bolji životni standard za sve građane i potvrditi teza kako je Samobor grad po mjeri čovjeka.

Iznos uskrsnice ovisi o primanjima i socijalnom statusu, a iznosi 200,00; 300,00 ili 500,00 kuna.

Ovim putem obavještavamo umirovljenike, osobe s invaliditetom i nezaposlene hrvatske branitelje iz Domovinskog rata s prebivalištem na području grada Samobora, koji imaju mirovinska i druga primanja do 2.000,00 kuna, kako pravo na isplatu uskrsnice ostvaruju svi oni koji su već ranije predali dokumentaciju za isplatu božićnice, a i dalje udovoljavaju propisanim kriterijima.

Oni koji nisu predali dokumentaciju za isplatu božićnica, mogu predati ispunjeni Obrazac za prijavu u evidenciju u terminu **od 20. veljače do 11. ožujka 2020. godine**.

Obrazac se predaje na porti Gradske uprave (Trg kralja Tomislava 5, 10 430 Samobor), a osim na porti može se preuzeti i na [www.samobor.hr](http://www.samobor.hr).

Uz popunjeni obrazac obavezno je priložiti sljedeće:

* presliku važeće osobne iskaznice,
* odrezak mirovine za mjesec siječanj ili veljaču 2020. godine (odnosi se na umirovljenike),
* presliku rješenja kojim se dokazuje kako je osobi utvrđeno postojanje ukupno priznatog invaliditeta od 80% na više,
* preslika rješenja/potvrde kojim se potvrđuje kako osoba ima status hrvatskog branitelja iz Domovinskog rata s minimalno 100 dana sudjelovanja u borbenom sektoru.

**Isplata uskrsnica vršit će se u poslovnici FINE u Samoboru, u razdoblju od 16. ožujka do 11. travnja 2020. godine.**

**Molimo umirovljenike na pridržavanje navedenih rokova jer njihovim istekom prestaje mogućnost kasnije prijave i samim time pravo na isplatu potpore kojom našim umirovljenicima želimo uljepšati predstojeće uskrsne blagdane.**

**Kontakt**: Silvio Ivan Žugaj, viši stručni suradnik za socijalnu skrb i zdravstvo, Upravni odjel za društvene djelatnosti

Grad Samobor, Trg kralja Tomislava 5, 10430 Samobor

tel: 01 3378 132, e-mail: [silvio.ivan.zugaj@samobor.hr](mailto:silvio.ivan.zugaj@samobor.hr), [www.samobor.hr](http://www.samobor.hr)